Gilo, Dei gratia Senon. archiepiscopus, omnibus presentes litteras inspecturis, salutem in Domino. Notum facimus quod cum litteras domini pape recepissemus, sub hac forma: «Innocentius, episcopus, servus servorum Dei, venerabili fratri archiepiscopo Senon., salutem et apostolicam benedictionem. Ex parte tua fuit nobis humiliter supplicatum, ut cum in ecclesia tua quoddam altare in honore Beatæ-Virginis sit constructum, sintque ad ipsius obsequia speciales clerici, qui vocantur ejusdem altaris canonici, deputati, ut iidem clerici de cætero sint ejusdem ecclesiæ canonici, et in omnibus ut canonici habeantur, ita tamen quod teneantur promoveri ad presbyteratus ordinem et faciendam continuam residentiam in eadem, nec propter hoc a consuetis oneribus releventur in aliquo, nec majorem fructuum vel aliarum distributionum quam consueverunt recipiant portionem, paterna statuere providentia curaremus; quocirca, fraternitati tuæ per apostolica scripta mandamus, quatinus super his de consilio capituli tui provideas, prout videris expedire, contradictores per censuram ecclesiasticam appellatione postposita compescendo. Datum, Lugduni, kalendis aprilis, pontificatus nostri anno secundo.» Nos, in dicto mandato procedentes, de consilio et assensu capituli Senon., Girardum camerarium, Milonem de Naalliaco, Regnaudum, Herbertum de Valleedere, canonicos præfati altaris, secundum formam mandati apostolici instituimus canonicos Senon. ecclesiæ, et ipsos in corporalem possessionem canonice induximus, ordinantes et decernentes quod et ipsi quatuor canonici altaris prædicti, et qui de cætero canonici dicti altaris fuerint, eo ipso sint canonici Senon. ecclesiæ, et in omnibus ut canonici habeantur; hoc, tamen, salvo, quod in capiendis præbendis in partitione præbendarum posterius existent. Tenebuntur etiam promoveri ad presbyteratus ordinem infra annum a tempore suæ receptionis computandum. Dictum, vero, capitulum Senon., in generali capitulo, quod de præmissis per nos actum est et ordinatum, ratum habuit et acceptum. Actum est autem de communi assensu nostro et prædicti capituli Senon., et quatuor præfatorum canonicorum altaris Beatæ-Mariæ, quod quicunque canonici altaris prædicti canonice Senon. investituti recipiendi a capitulo Senon. fuerint, in sua receptione jurabunt quod contra capitulum Senon., nec per se nec per alium impetrabunt, vel procurabunt quod ipsi majorem fructuum, vel aliarum distributionum quam consueverunt recipiant portionem, vel quod etiam ad minorem solido residentiam teneantur. Quod si quis aliquid impetraret de præmissis, non uteretur impetratis; præterea, alia jurabunt quæ alii canonici Senon. consueverunt in sua receptione jurare. In cujus rei testimonium, præsentes litteras sigilli nostri munimine duximus roborandas. Actum, anno Domini millesimo ducentesimo quadragesimo-quinto, mense augusto.